ईद मिलादुन्नबी पर नबी की शान में गूंजे नारे, जुलूस निकाला
झाबुआ | पैगंबर हजरत मोहम्मद (स.अ.व.) के जन्मदिन पर गुरुवार को मुस्लिम समाज उत्सव में डूबा रहा। सुबह जुलूस निकालकर जश्न मनाया गया। इसमें समाज के बड़े, बुजुर्ग व बच्चों ने उत्साह के साथ भाग लिया। जुलूस का एक दर्जन से अधिक स्थानों पर स्वागत हुआ। जश्ने आमदे रसूल को लेकर समाजजनों में उल्लास नजर आया। मुस्लिम बहुल क्षेत्र में तड़के ही जश्न की तैयारियां शुरू हो गई थी। सुबह 9.30 बजे समाज के सदस्य हुसैनी चौक में एकत्रित हुए। यहां से ईद मिलादुन्नबी के जुलूस की शुरुआत हुई। डीजे पर गूंजती नात ए रसूल उत्सव के उत्साह को बयां कर रही थीं। बच्चे और युवा जमकर नारे लगा रहे थे। जुलूस का नेतृत्व समाज के वरिष्ठ, हाजी व जामा मसजिद के मौलाना कर रहे थे। जुलूस का रजा एकेडमी, नौजवान अंजुमन कमेटी, मोहम्मदी सीरत कमेटी, हुसैनी कमेटी, नूरे इलाही कमेटी, मीम बॉयस आदि ने स्वागत किया। इस दौरान जामा मसजिद के पेश इमाम के साथ ही सभी हाजियों का लोगों ने फूलमाला पहनाकर इस्तकबाल किया। पानी की टंकी के समीप सकल व्यापारी संघ ने भी जुलूस का स्वागत किया। -जिले की खबरें पेज 17 पर
यह था जुलूस का रूट
हुसैनी चौक से जुलूस की शुरुआत हुई। यहां से मारुति नगर, मौलाना आजाद मार्ग, रोहीदास मार्ग, जगमोहनदास मार्ग, राजबाड़ा चौक, सुभाष मार्ग, कुम्हारवाड़ा, मुख्य बाजार होते हुए जुलूस पुन: अपने शुरुआती स्थल पहुंचा। यहां पर सलाम पढ़ा गया, फिर देश की तरक्की और शांति के लिए दुआ की गई। इसके बाद समाजजनों के लंगर का आयोजन किया गया। जिसमें बड़ी संख्या में समाज के महिला-पुरुषों ने भाग लिया।
पुख्ता रहे सुरक्षा इंतजाम
जुलूस के दौरान सुरक्षा के पुख्ता बंदोबस्त रहे। पुलिस व ट्रैफिक विभाग की मोबाइल पूरे समय आगे-आगे चलती रही। कुछ समय के लिए मुख्य बाजार में ट्रैफिक रोककर रूट डायवर्ट किया गया।
hin_Deva hin_Deva hin_Deva hin_Deva bho_Deva hin_Deva